Komisijos direktyva 2001/33/EB
2001 m. gegužės 8 d.
iš dalies keičianti kai kuriuos Tarybos direktyvos 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. priimtą Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] ir ypač į jos 14 straipsnio c punktą,
atsižvelgdama į Danijos, Prancūzijos, Airijos, Italijos, Austrijos, Portugalijos ir Jungtinės Karalystės pateiktus prašymus,
kadangi:
(1) Iš Jungtinės Karalystės ir Švedijos pateiktos informacijos aišku, jog po vietinės valdžios reorganizacijos reikėtų pakeisti dabartinį atitinkamų saugomų zonų Dendroctonus micans Kugelan ir Leptinotarsa decemlineata Say atžvilgiu aprašymą.
(2) Būtina pakeisti tam tikras nuostatas dėl apsaugos priemonių nuo Bemisia tabaci Genn. (Europos populiacijos) pomidorų dėmėtojo vytulio viruso Danijoje, nuo Gonipterus scutellatus Gyll. Portugalijoje, nuo Pissodes spp. (Europos) Jungtinėje Karalystėje ir Airijoje, ir nuo Erwinia amylovora (Burr.) Winsl. et al. Prancūzijoje, Italijoje ir Austrijoje, siekiant atsižvelgti į dabartinį šių organizmų paplitimą atitinkamose šalyse.
(3) Daliniai pakeitimai atitinka minėtų valstybių narių prašymus.
(4) Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2000/29/EB I-IV priedai iš dalies pakeičiami pagal šios direktyvos priedą.
2 straipsnis
Valstybės narės priima įstatymus ir kitus teisės aktus, kurie, įsigalioję iki 2001 m. gegužės 21 d., įgyvendina šią direktyvą. Jos taiko juos nuo 2001 m. gegužės 22 d. Jos nedelsdamos praneša apie tai Komisijai. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
Valstybės narės nedelsdamos pateikia Komisijai šios direktyvos taikymo srityje priimtų nacionalinės teisės aktų pagrindines nuostatas. Komisija apie tai praneša kitoms valstybėms narėms.
3 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
Ji taikoma nuo 2001 m. gegužės 22 d.
4 straipsnis
Ši direktyva skirta valstybėms narėms.
Priimta Briuselyje, 2001 m. gegužės 8 d.